Džiugas
Džiugas (arba Telšys) – žemaičių padavimų personažas, siejamas su Džiugo kalnu šalia Telšių. Padavimuose minimas kaip milžinas, supylęs kalną. Kitur pasakojama, kad Džiugas buvęs didvyris, įkūręs Telšius, iškasęs Masčio ežerą, kovojęs su kryžiuočiais. Sakoma, kad jis buvęs toks galingas dėl velnių pagalbos. Jis galėdavęs su kuoka išmušti didžiausius priešų būrius, su šaknimi išrauti didelius medžius. Pirmieji padavimai apie Džiugą suliteratūrinti ir užrašyti 1839 m. Liudviko Adomo Jucevičiaus. Džiugo vardas išpopuliarėjo, tapo asmenvardžiu.